Brandstofskok wag op motoristeArgieffoto. Motoriste kan in Oktober ŉ brandstofverhoging van meer as R1 verwag wat die binnelandse prys van 95-oktaan tot meer as R17 per liter kan stoot. Volgens die Automobiel Assosiasie (AA) wys data van die Sentrale Energiefonds dat dié reusestyging die gevolg is van ŉ skerp styging in internasionale oliepryse en die rand wat wipplank gery het teen die Amerikaanse dollar. “Gegewe die huidige data sal petrol met sowat R1,12 per liter styg en paraffien met R1,17,” het die AA gesê. Die prys van diesel na verwagting met tot R1,38 per liter styg. Indien dié stygings realiseer sal 95-oktaan tot meer as R17 per liter in die binneland styg en 93-oktaan tot net minder as R17 per liter. Die prys van 95-oktaan was R14,42 in Januarie. Volgens die AA sal ŉ reusestyging in die dieselprys katastrofiese gevolge vir die landbousektor hê. “Reusebrandstofprysstygings kan marginale sakeondernemings, insluitend plase, tot finansiële breekpunt stoot en ŉ reuse- negatiewe impak op verbruikerspryse hê.” Die AA het die hoop uitgespreek dat die prentjie voor die einde van die maand sal verander, maar het nietemin weer ŉ beroep op die regering gedoen om dringend in te gryp. Dit volg nadat Jeff Radebe, minister van energie, begin verlede week aangekondig het die prys van petrol sal met 4,9c per liter styg in September. Dit was ŉ eenmalige subsidie en die eerste keer sedert 1990 dat die regering in die brandstofprys ingegryp het. Radebe het in sy verklaring gesê die regering sal die grootste deel van dié verhoging absorbeer. “Ondanks die feit dat die verhoging hoofsaaklik deur internasionale faktore veroorsaak word, het die departement besluit om vandeesmaand tydelik in te gryp. Dit is ŉ eenmalige tydelike ingryping om ŉ bietjie verligting vir motoriste te verseker.” Die 4,9c per liter sal aangewend word vir jaarlikse salarisaanpassings vir pompjoggies, kassiere en ander administratiewe personeel.